**פרק ראשון: אל עולמם של בעלי חיים**

**מאפייני חיים של בעלי חיים**

**⏴ במבט חדש לכיתה ד**

**היקף יחידת הלימוד:** 3 שיעורים

**עמודים:** 16 - 23

# מטרות

* לתאר מהם מאפייני החיים של בעלי חיים.
* לתאר את הדרכים שבאמצעותן משיגים יצורים חיים את צורכי הקיום שלהם**.**

# מהלך השיעור:

## פתיחה

**מטרת יחידת הלימוד היא להרחיב את משמעות המושג מאפייני חיים בהקשר לבעלי חיים. לכל בעלי החיים יש אותם מאפייני חיים (עקרון האחידות של עולם החי), אך הביטוי שלהם שונה (עקרון השוני- לדוגמה, כולם ניזונים, אך הם נבדלים זה מזה בדרכי ההזנה שלהם).**

עורכים דיון (שואלים):

* מהו יצור חי?
* כיצד ניתן להבחין בין יצור חי לדבר שאינו חי?
* האם בעלי חיים הם יצורים חיים? לפי מה יודעים? מהם מאפייני החיים של בעלי חיים?

הדיון נועד לברור ידע מוקדם ותפיסות בנושא מאפייני חיים של בעלי חיים. בשלב זה מתעדים את תשובות התלמידים וחוזרים אליהן בסיום היחידה לבדיקת שינוי בתפיסות.

קוראים את קטע המידע, **מאפייני החיים של בעלי החיים** **ש**בעמוד 16 ושואלים:

* אילו מאפייני חיים משותפים יש לכל בעלי החיים? כיצד הם באים לידי ביטוי אצל בעלי חיים שונים?

## התנסות

מבצעים את המשימה **מאפייני החיים של בעלי החיים** שבעמודים 16 - 22, קוראים את קטעי המידע ועונים על השאלות.

קטע המידע מחולק לשש פסקאות. הפסקה הראשונה עוסקת במושג הכולל מאפייני חיים. כל אחת מהפסקאות העוקבות עוסקת באחד ממאפייני החיים (נשימה, הזנה והפרשה, תנועה, התרבות, יצירת תקשורת, גדילה והתפתחות). הקריאה המקדימה של הפסקאות חשובה ביותר לפעילות המוצעת בשאלות.

* מוצע להיכנס לאתר [במבט מקוון](https://mabatmekuvan.ramot.org/ramot-heb), לספר הדיגיטלי ולבצע את המשימה **ממה ניזונים בעלי חיים?**, עמוד 18**.**

במשימה זו הילדים ממייניםבעלי החיים לפי מקור המזון שלהם וגוררים אותם לקבוצה מתאימה **צמחונים / אוכלי בשר/ אוכלי כול**.

* לטיפול בתפיסה החלופית אודות **מאפייני חיים** מומלץ לפנות לדגם ההוראה **האם אני יצור חי?** לאתר מט"ר.

## המשגה

עונים על שאלות הסיכום שבעמודים 22 - 23.

מסכמים את מאפייני החיים של בעלי חיים ומציגים דוגמאות לדרכי השונות שבאמצעותן משיגים יצורים חיים את צורכי הקיום שלהם.

מסכמים את העיקרון אחידות ושוני בעולם החי:

קיימת אחידות במאפייני החיים של יצורים חיים, בעקרונות המבנה של גופם ובצרכים החיוניים לקיומם. לכולם יש את אותם מאפייני חיים וצרכי קיום, אך קיים שוני בדרכים שבאמצעותן בעלי חיים שונים משיגים את הצרכים החיוניים שלהם.

צופים בסרטון [תקשורת בין בעלי חיים](https://www.youtube.com/watch?v=Bzn8CrVgb70) על מאפיין חיים תקשורת בעולם בעלי החיים.

## יישום

מבצעים את המשימה **חושבים מדע: חקר בפעולה**, עמוד 23. התלמידים מתנסים בתכנון וביצוע תהליך חקר באמצעות תצפית לביסוס ויישום הידע שנלמד בנושא מאפייני חיים.

* להוראה מפורשת של מיומנות **תצפית** מומלץ לפנות למדור תהליך החקר המדעי שבאתר מט"ר.

## סיכום ורפלקציה

* מהו העיקרון המדעי עליו למדתם ביחידה זו? תנ/י דוגמה לעקרון זה בבעלי חיים.
* האם חל שינוי בתפיסה שהצגת על אודות "מהו יצור חי?" בתחילת השיעור? תאר/י את השינוי.
* באילו דרכים למדת על מאפייני חיים? איזו דרך אהבת ביותר?